Atti besina Jesús atta seꞌe adí ca biꞌini rudheti ca tisa ruleꞌe,
biláttebanie ixeru ca benni seꞌe sabiꞌaba ca biꞌiniha.
Níaguaba seꞌe ttu chupa ca nu ruleꞌe nu rá lo ca ley bocaꞌana Moisés,
ritilha tisacana len ca biꞌiniha.
Atti biláni ca benni seꞌe nía Jesús,
bebanbaquinna iyábacana bigaattebacana guatsácana Benniha rácane:
“Padiuxi”.
Lee nna unnaba tisattebe,
re cana:
—¿Bi lo niꞌa gueonna ritilha tisa lenle ca unná?
Ttu ca nu seꞌe nía nna unnettebana rána:
—Maestro,
daba neti lenia uncuiti quia-ni lo cuinalu,
cumu yuꞌu lheꞌe cuerpu gueni ttu be xxegüi.
Unná nna bittu rugüelhana innena.
Gaxaba duna atti risía retti gueni nna be xxegüi-na riguꞌunattebana unná lo yu,
riríatteba besina roꞌoni lhe rotteba lo layani lhe atti redá yagattebana.
Neti chi unnaba lo ca biꞌini rudheti ca tisa ruleꞌelu-na qui ebeacabi be xxegüi-na,
ttiaca bittu udácabi.
Jesús becabie re:
—Lebiꞌi ca benni bittu ria leni,
¿núcachiarga neti lania le?
¿Núcachiarga neti dhoa uchíana lole?
Gualsaxxí uncuitiha ni.
Laniala nna uchecana uncuitiha atta du Jesús.
Ttiaca atti biláni be xxegüiha Jesús,
benttebana uttiꞌa uncuitiha atti bixxidittebanna.
Unnuha nna beyyattebana udhá,
bitesttebana lo yu lhe biría besina roꞌoni lhe.
Jesús unnaba tisattebe tata gue uncuitiha re na:
—¿Núcaliga ridaca unná aná?
Tata gue uncuitiha nna becabina ráne:
—Desdeba atti ancali unná chicaꞌa udulo ridacana aná.
Ixe libe chi bedelha be xxegüi-na uncuiti quia-na lo gui,
lheꞌe inda lhe qui gattina.
Larcala gansi gua dabalu unlu ttu bixa leni unná,
besiꞌichinlu riꞌitu.
Ucachi lenlu riꞌitu.
Jesús ráttebe na:
—¿Gasná nua rálu:
“Gansi gua dalu”?
Bixaba raca le ttu benni aca,
ladiba ria leni nna guacaba nua.
Laniala nna unnetteba tata gue uncuitiha idisa,
rána:
—¡Gua riaba lasia!
¡Ucachi len neti qui tsiaga lasia!
Atti biláni Jesús chi bisína ixeru ca benni atta due,
bedhaca disattebe be xxegüiha re na:
—¡Neti,
rinnabiaya lu,
be xxegüi nu runna anca uncuiti-ni biría lhe cuesu lhe bería lheꞌe cuerpu gue uncuiti-na.
Tsa bitturu etetaꞌalu lheꞌonna attu libe!
Be xxegüiha nna uresiꞌattebana,
nianna benttebana uttiꞌa uncuitiha attu libe,
atti beríattebana deyyana.
Uncuitiha nna níaba te nua guannalu uttibana.
Larcala nna ixe ca nu seꞌe nía rácana dequi uttiba nua.
Ttiaca Jesús bedaxxuttebe ná uncuitiha belhidhe na.
Unnuha nna xeaba guadhana udúrana.
Dequila nna utaꞌa Jesús lheꞌe yoꞌo lanie ca benni rudheti ca tisa ruleꞌe.
Nianna atti chi seꞌecabi suntteba lacabi lencabi Benniha nna unnaba tisacabi rácabi Benniha:
—¿Biaca bittu udátu ebeatu be xxegüi-na?
Jesús becabittebe re cabi:
—Ca be xxegüi loesi unná,
tsa läga dhari ebeari cana gansi bittuba innábari len Tata Do Iyyabaaha,
[cuꞌu ubina lheꞌeri lhe.]